คุก10ปีปรับ50ล้าน สปท.ชง สกัดนายทุนอีแอบ
อ้างป้องกัน-ครอบงำพรรค น้องไปก์เสียดายอดไปญี่ปุ่น วิษณุเมิน-วิชาให้เบรกค่าโง่,สปท.เล่นบทโหด เสนอล้างบางนายทุนอีแอบ พรรคการเมือง ชงบทลงโทษหนักทั้งจำคุก 10 ปี-ปรับขั้นต่ำ 50 ล้าน กรธ.ฝันหรูหวังได้นายกฯ-รมต.ชนิดไร้รอยขีดข่วน โบ้ยส่งไม่รู้ไม่ชี้นายกฯคนนอก อ้างแค่มาร่างกติกาแต่พรรคต้องตัดสินใจ ไปตอบสังคมเองทำไมถึงส่งรายชื่อนั้น ตู่ เตือน มีชัย ระวังชะตากรรมเหมือน บวรศักดิ์ ไปก์ บอกเสียดายอดเที่ยวญี่ปุ่นกับแม่ รอเที่ยวปีใหม่ทีเดียว พท.รับรอง ปู ไม่หนี 100 เปอร์เซ็นต์ บิ๊กป้อม ให้ศาลเป็นผู้พิจารณา เด็ก ปชป. ตีปลาหน้าไซระวังเอาอย่างพี่ชาย สหรัฐฯย้ำรีบ คืนสิทธิเสรีภาพ ธนะศักดิ์ มองแง่ดียังเห็นความสำคัญไทยอยู่ วิชา เบรกจ่ายค่าโง่คลองด่าน ไล่บี้ ฟ้องแพ่งพวกทำผิดให้ร่วมจ่าย ,วิษณุ เมินไม่เอาด้วย บอกคนละส่วนกัน,ยังเป็นที่จับตามองกับประเด็นการร่างกติกาเพื่อคัดกรองบุคคลเข้าสู่วงการเมือง ล่าสุดคณะกรรมาธิการขับเคลื่อนการปฏิรูปประเทศด้านการเมือง สภาขับเคลื่อนการปฏิรูปประเทศ (สปท.) เตรียมเสนอความเห็นต่อ กรธ. ให้กำหนดบทลงโทษสถานหนักกับพวกอีแอบนายทุนการเมืองที่หวังผลประโยชน์ตอบแทน,เฟ้นตัวนายกฯ–รมต.ไร้รอยขีดข่วน,เมื่อเวลา 13.30 น. วันที่ 17 ธ.ค. ที่รัฐสภา มีการประชุมคณะกรรมการร่างรัฐธรรมนูญ มีนายมีชัย ฤชุพันธุ์ ประธาน กรธ. เป็นประธานการประชุม เพื่อพิจารณาร่างรัฐธรรมนูญต่อในส่วนของคณะรัฐมนตรี (ครม.) นายกรัฐมนตรี และการปกครองส่วนท้องถิ่น จากนั้นนายอุดม รัฐอมฤต โฆษก กรธ. แถลงว่า ที่ประชุมเห็นชอบหลักการเกี่ยวกับโครงสร้าง และอำนาจหน้าที่ของ ครม.ที่สำคัญหลายประการ โดยเฉพาะการเห็นชอบให้การเลือกนายกฯในสภาฯไม่จำเป็นต้องดำเนินการให้เสร็จภายใน 30 วันเหมือนรัฐธรรมนูญ 50 ยอมรับว่ามีเสียงท้วงติงว่าอาจเป็นการสร้างอำนาจต่อรองให้พรรคการเมืองขนาดเล็ก สำหรับคุณสมบัตินายกรัฐมนตรีและรัฐมนตรี กรธ.ยังยืนยันตามหลักการรัฐธรรมนูญปี 50 แต่มีเพิ่มเติมขึ้นมาใหม่ คือ บุคคลที่จะเป็นรัฐมนตรีต้องมีความซื่อสัตย์สุจริตเป็นที่ประจักษ์ และต้องมีพฤติกรรมทางจริยธรรมที่เป็นตัวอย่างของสังคม โดยอาจให้องค์กรอิสระเป็นผู้กำหนดรายละเอียดเรื่องนี้,ครม.ต้องคำนึงผลประโยชน์ชาติ,นายอุดมกล่าวว่า กรธ.ได้กำหนดบทบัญญัติว่าด้วยหน้าที่ของ ครม. ว่าการบริหารราชการแผ่นดินของ ครม. ต้องคำนึงถึงประโยชน์ของประชาชน คำนึงถึงสถานะทางการเงิน วินัยการเงินการคลัง ผลกระทบที่มีต่อรัฐและสถานะประเทศ รวมถึงความเป็นอยู่ของประชาชน หากเกิดกรณีที่ ครม.ดำเนินการที่ขัดกับหลักการดังกล่าว อาจเป็นเหตุให้มีการฟ้องต่อศาลรัฐธรรมนูญเพื่อวินิจฉัย ว่าเป็นการดำเนินการที่ขัดต่อรัฐธรรมนูญ และเป็นสาเหตุให้ความเป็นรัฐมนตรีสิ้นสุดลงได้หรือไม่ด้วย เพราะต้องการให้ ครม.ตระหนักในการทำหน้าที่ฝ่ายบริหาร ที่ต้องดูแลผลประโยชน์ประชาชน โดยเฉพาะผลกระทบด้านการเงินการคลัง,ให้ศาล รธน.ตีความ พ.ร.ก.ร้อนๆ,นายอุดมกล่าวอีกว่า ครม.ยังมีอำนาจในการตราพระราชกำหนด เพื่อประโยชน์ในอันที่จะรักษาความปลอดภัยของประเทศ ความปลอดภัยสาธารณะ ความมั่นคงในทางเศรษฐกิจ ซึ่งการตรวจสอบตราพระราชกำหนด กระทำได้เฉพาะการยื่นให้ศาลรัฐธรรมนูญวินิจฉัยว่ามีเนื้อหาที่ขัดต่อรัฐธรรมนูญหรือไม่เท่านั้น นอกจากนี้ ยังกำหนดการทำหนังสือ สัญญาระหว่างประเทศ ต้องผ่านการพิจารณาให้ความเห็นชอบของที่ประชุมรัฐสภา ส่วนการกำหนดหลักการเกี่ยวกับการกระทำที่เป็นการขัดกันแห่งผลประโยชน์ของนายกฯและรัฐมนตรี กำหนดว่านายกฯและรัฐมนตรีต้องไม่เป็นหุ้นส่วนหรือผู้ถือหุ้นในห้างหุ้นส่วนหรือบริษัท และต้องไม่กระทำการใดอันมีลักษณะเป็นการเข้าไปบริหารหรือจัดการใดๆ เกี่ยวกับหุ้นหรือกิจการของห้างหุ้นส่วนหรือบริษัท หากฝ่าฝืนจะเป็นเหตุให้ต้องพ้นจากตำแหน่งทันที และไม่สามารถดำรงตำแหน่งทางการเมืองได้เป็นเวลา 2 ปี,โบ้ยส่งไม่เกี่ยวนายกฯคนนอก,นายอุดมยังกล่าวถึงกรณีนายคณิน บุญสุวรรณ สมาชิกพรรคเพื่อไทยและอดีตสมาชิกสภาร่างรัฐธรรมนูญ (ส.ส.ร.) ระบุว่า การที่ กรธ.จะกำหนดให้มีนายกฯคนนอกได้ อาจย้อนกลับไปนองเลือดเหมือนเหตุการณ์ 14 ตุลาฯ 16 ว่า คงโทษ กรธ.ไม่ได้ เพราะ กรธ.กำหนดให้ต้องแบไต๋รายชื่อคนมาเป็นนายกฯตั้งแต่ก่อนเลือกตั้ง กรธ.ไม่ต้องการให้กลับไปนองเลือดเหมือน 14 ตุลาฯ แต่อยากให้โปร่งใสตั้งแต่เริ่มต้นกระบวนการ ไม่อยากให้เกิดไอ้โม่งแอบเข้ามา ไม่ได้เขียนบีบบังคับให้ต้องมีนายกฯคนนอก ต้องถามนายคณินกลับว่า ถ้าจะมีนายกฯคนนอกที่มีทหารหนุนหลัง คงไม่ได้เกิดจากกรธ. แต่เป็นฝีมือฝ่ายการเมืองที่เป็นผู้เลือกกันเอง,แค่มาร่างกติกาแต่พรรคตัดสินใจ,นายเธียรชัย ณ นคร กรธ. กล่าวว่า การออกแบบกระบวนการได้มาซึ่งนายกฯ ที่ให้พรรคการเมืองเสนอบัญชีรายชื่อนายกฯไม่เกิน 5 คนช่วงหาเสียงเลือกตั้ง ขึ้นอยู่กับพรรคการเมืองจะเสนอใครมา ประชาชนจะได้ตัดสินใจลงคะแนนเสียงให้รอบคอบ เนื่องจากโหวต 1 เสียงมีผล 3 เรื่อง คือ ได้ ส.ส.แบบแบ่งเขต ส.ส.แบบบัญชีรายชื่อ และโหวตให้กับบัญชีรายชื่อนายกฯ รวมถึงรายชื่อที่พรรคการเมืองเสนอมาอาจไม่มีคนนอกที่ไม่เป็น ส.ส.ก็ได้ ไม่กังวลว่าร่างรัฐธรรมนูญจะไม่ผ่านประชามติเพราะเรื่องนี้ แต่อยู่ที่การสื่อสารกับประชาชนให้เข้าใจ ว่าแนวคิดนี้เปิดทางให้นายกฯมาจากคนนอกหรือไม่ และพรรค การเมืองต้องคิดให้หนักด้วยถ้าจะเสนอคนนอกจริง,ไปตอบสังคมเองทำไมส่งชื่อนั้น,นายเธียรชัยกล่าวอีกว่า กรธ.ไม่ได้เขียนรัฐธรรมนูญเพื่อปูทางนายกฯคนนอก อยู่ที่พรรค การเมืองจะตัดสินใจ และต้องตอบกับสังคมเองว่าทำไมถึงเสนอชื่อคนนี้เป็นนายกฯ แต่ไม่ใช่ให้ กรธ.ไปตอบกับสังคม ส่วนการโหวตนายกฯในสภาก็ใช้เกณฑ์ตามปกติ โดยเลือกจากคนที่ถูกพรรคการเมืองเสนอไว้ในบัญชีรายชื่อ หากมองอีกมุมหนึ่ง 1 เสียงที่ประชาชนลงคะแนนให้ ก็เท่ากับโหวตให้คนในบัญชีที่มีรายชื่อเป็นนายกฯด้วย,สปท.ชงคุมเข้มคุณสมบัติผู้สมัคร,นายวันชัย สอนศิริ โฆษกคณะกรรมาธิการขับเคลื่อนการปฏิรูปประเทศด้านการเมือง สภาขับเคลื่อนการปฏิรูปประเทศ (สปท.) กล่าวว่า กมธ. เตรียมทำความเห็นและข้อเสนอแนะต่อ กรธ.สัปดาห์หน้า มีประเด็นสำคัญที่จะทำให้การเมืองเปลี่ยนแปลง คือ การกำหนดคุณสมบัติและลักษณะต้องห้ามผู้รับสมัครเลือกตั้งทุกระดับ ให้เข้มข้นกว่าเดิม เพื่อช่วยคัดกรองบุคคลเบื้องต้น เช่น คนมีประวัติถูกไล่ออก ปลดออกจากราชการ และทุจริต รวมทั้งคนที่เคยถูกศาลพิพากษาลงโทษเพราะทุจริตการเลือกตั้ง หรือคนมีประวัติไม่น่าไว้วางใจในความซื่อสัตย์สุจริตจะไม่มีสิทธิลงสมัคร และให้ผู้ที่จะลงสมัครต้องแจ้งความจำนงต่อ กกต. ก่อนประกาศเลือกตั้งไม่น้อยกว่า 1 ปี ให้ประชาชนพิจารณาตรวจสอบประวัติและคุณสมบัติก่อน ตลอดจนการเปิดเผยการเสียภาษีย้อนหลัง 3 ปี และแสดงบัญชีทรัพย์สินหนี้สินของตนและคู่สมรสโดยละเอียด,นายทุนพรรคบักโกรกเจอเล่นหนัก,นายวันชัยกล่าวต่อว่า นอกจากนี้ต้องกำหนดบทลงโทษผู้รับสมัครเลือกตั้งที่ทุจริตให้รุนแรง เช่น ตัดสิทธิไม่ให้ลงสมัครเลือกตั้งตลอดชีวิต และมีโทษจำคุก 1-10 ปีโดยไม่มีการรอลงอาญา ให้มีอายุความ 20 ปี หากเป็นการกระทำผิดของหัวหน้าพรรคหรือกรรมการบริหารพรรค จะถูกตัดสิทธิทางการเมืองตลอดชีวิต ถ้าเป็นเหตุให้ต้องมีการเลือกตั้งใหม่จากการทุจริตเลือกตั้ง ให้ผู้สมัครและพรรคการเมืองนั้นรับผิดชอบชดใช้ค่าเลือกตั้งใหม่ ส่วนบทลงโทษนายทุนพรรคการเมือง กำหนดหลักเกณฑ์ว่าหากพิสูจน์ได้ว่ามีบุคคล ภาคเอกชน นิติบุคคล เป็นอีแอบให้เงินพรรคการเมืองแบบลับหลังโดยไม่ถูกต้อง โดยมีวัตถุประสงค์แอบแฝง เช่น หวังเข้ามาเป็นรัฐมนตรี หรือเพื่อซื้อเสียง จะมีความผิดตามกฎหมายมีโทษจำคุก 10 ปีไม่รอลงอาญา และมีโทษปรับไม่น้อยกว่า 50 ล้านบาท เพื่อป้องกันนายทุนมาครอบงำพรรคการเมือง ผ่านการแอบให้ทุนทางการเมือง จึงต้องใช้มาตรการเข้มข้น เพื่อให้นายทุนพรรคเกิดความเกรงกลัว ส่วนการบริจาคโดยถูกต้องตามกฎหมายยังสามารถทำได้ แต่จะกำหนดวงเงินสูงสุดว่าจะบริจาคได้ไม่เกินคนละเท่าใด เพื่อป้องกันไม่ให้ใช้การบริจาคเงินมาครอบงำพรรคการเมืองเช่นกัน,ตีกรอบที่มา–วาระขององค์กรอิสระ,ผู้สื่อข่าวรายงานว่า ในส่วนการควบคุมและตรวจสอบการใช้อำนาจรัฐ กมธ.มีข้อเสนอ ดังนี้ ให้แยกอำนาจฝ่ายนิติบัญญัติและฝ่ายบริหารออกจากกัน เพื่อให้การตรวจสอบการใช้อำนาจรัฐผ่านระบบรัฐสภามีประสิทธิภาพ ในส่วนองค์กรอิสระ เสนอให้ปรับปรุงกระบวนการสรรหา โดยให้เพิ่มจำนวนคณะกรรมการสรรหาที่มีความรู้ ความเชี่ยวชาญกับภารกิจขององค์กรนั้น และวาระการดำรงตำแหน่งของกรรมการองค์กรอิสระควรกำหนดระยะเวลาเพียง 6 ปี โดยให้มีการเปลี่ยนจำนวนประมาณกึ่งหนึ่งทุกครึ่งวาระของการดำรงตำแหน่ง ส่วนการเสริมสร้างวัฒนธรรมทางการเมืองในระบอบประชาธิปไตย เสนอให้มีหลักสูตรการศึกษาด้านการเมืองการปกครองระบอบประชาธิปไตย เป็นหลักสูตรการศึกษาอยู่ในบทเรียน ทั้งในระบบและนอกระบบ โดยให้นำไปบรรจุไว้ในร่างรัฐธรรมนูญ หมวดแนวนโยบายพื้นฐานแห่งรัฐด้านการศึกษา,ส่งซิกแม่น้ำ 3 สายลุยปรองดอง,นายสมพงษ์ สระกวี กมธ.ขับเคลื่อนการปฏิรูปประเทศด้านการเมือง กล่าวว่า การแก้ไขปัญหาความขัดแย้งและสร้างความปรองดอง ทราบว่าขณะนี้นายกรัฐมนตรีสั่งการให้แม่น้ำ 3 สาย ไปพิจารณาแนวทางสร้างความปรองดอง โดยสภานิติบัญญัติแห่งชาติ (สนช.) จะตั้งคณะกรรมาธิการวิสามัญพิจารณาแนวทางสร้างความปรองดองขึ้นมา ในส่วนรัฐบาลให้ศูนย์ปรองดองสมานฉันท์เพื่อการปฏิรูป (ศปป.) เป็นผู้รับผิดชอบ ขณะที่ สปท. ให้ กมธ.ขับเคลื่อนการปฏิรูปประเทศด้านการเมืองรับผิดชอบ โดย กมธ.จะไปศึกษาแนวทางการสร้างความปรองดอง ตามรายงานของคณะกรรมการศึกษาแนวทางสร้างความปรองดอง ของสภาปฏิรูปแห่งชาติ (สปช.) ที่มีนายเอนก เหล่าธรรมทัศน์ เป็นประธาน พร้อมศึกษาแนวทางแก้ปัญหาจากอดีต ทั้งในและต่างประเทศ เพื่อให้เกิดความปรองดองภายในชาติ โดยอาจนำไปบัญญัติไว้ในกฎหมายที่เกี่ยวข้องต่อไป,ลุยปรับกฎหมาย กทม.–เมืองพัทยา,นายเกรียงยศ สุดลาภา โฆษก กมธ.ขับเคลื่อนการปฏิรูปประเทศด้านการปกครองท้องถิ่น สปท. กล่าวว่า กมธ.ได้ส่งแผนปฏิรูปทั้งหมดไปยังวิป สปท.แล้ว โดยกำหนดประเด็นที่ต้องปฏิรูปเร่งด่วน 6 ประเด็น ได้แก่ 1.โครงสร้างและอำนาจหน้าที่ 2.การกระจายอำนาจ 3.การบริหารงานบุคคล 4.การกำกับ ดูแล ตรวจสอบ 5.การมีส่วนร่วมของประชาชนในท้องถิ่น และ 6.การปกครองท้องถิ่นรูปแบบพิเศษ ทั้งที่มีอยู่แล้วและตั้งขึ้นใหม่ ได้แก่ กรุงเทพมหานคร เมืองพัทยา โดยมุ่งเน้นปฏิรูปกฎหมายที่เกี่ยวข้องกับการปกครองรูปแบบพิเศษที่มีอยู่ อาทิ กฎหมายของกรุงเทพมหานครที่ใช้มาตั้งแต่ปี 2526 ซึ่งไม่สอดคล้องกับสภาพปัญหาปัจจุบัน ขณะที่การปกครองรูปแบบพิเศษที่จะจัดขึ้นใหม่ กมธ.อยู่ระหว่างการศึกษาความเป็นไปของพื้นที่ อ.แม่สอด จ.ตาก,ตู่ กระตุกระวังเหมือน บวรศักดิ์,ด้านนายจตุพร พรหมพันธุ์ ประธาน นปช. กล่าวว่า นายมีชัย ฤชุพันธุ์ ประธาน กรธ. ไม่เคยคิดทบทวนที่มานายกฯอยู่แล้ว เคยเขียนรัฐธรรมนูญฉบับปี 2534 จนเป็นชนวนนำไปสู่เหตุการณ์พฤษภาฯ35 ดังนั้นนายมีชัยต้องทบทวนความจำว่าจะนำไปสู่เหตุการณ์ ซ้ำรอยอีกหรือไม่ ตนประกาศจุดยืนไปแล้วว่าถ้าที่มานายกฯไม่ได้มาจากการเลือกตั้ง ก็จะไม่ลงสมัครเลือกตั้ง เพราะเป็นคนเดือนพฤษภาฯ 35 เชื่อว่าการเขียนรัฐธรรมนูญฉบับนายมีชัย จะมีชะตากรรมไม่ต่างกับฉบับนายบวรศักดิ์ อุวรรณโณ เพราะคงไม่ได้นำมาใช้และไปไม่ถึงขั้นตอนการออกเสียงประชามติร่างรัฐธรรมนูญด้วย หากไปถึงประชามติก็เชื่อว่าจะถูกคว่ำลงโดยประชาชน แต่มองดูจากสภาพการณ์แล้วไม่น่าไปถึงประชามติ เพราะผู้มีอำนาจย่อมรู้ดีว่า อะไรจะเกิดขึ้นท่ามกลางประเทศเกิดวิกฤติอย่างนี้,ฉะ มีชัย ไม่เคยศรัทธาประชาธิปไตย,นายมีชัยไม่เคยศรัทธาประชาธิปไตย เจริญงอกงามทุกครั้งที่บ้านเมืองเผด็จการ ผมไม่เคยเรียกร้องประชาธิปไตยจากนายมีชัยตั้งแต่ต้น เพราะนายมีชัยไม่เคยมีประชาธิปไตย ดังนั้น นายมีชัยมีที่มาอย่างไร หนังม้วนเดิม เมมโมรี่แบบเดิม เชื่อว่าร่าง สุดท้ายก็ไม่เปลี่ยนแปลงไปจากนี้ในเรื่องที่มาของนายกฯ นายจตุพรกล่าว,เตือน กรธ.ดึงดันทำชาติเสียหาย,นายวรชัย เหมะ อดีต ส.ส.พรรคเพื่อไทยกล่าวว่า ยังยืนยันว่า ที่มาของนายกฯ ต้องมาจาก ส.ส. เหมือนรัฐธรรมนูญฉบับปี 40 และ 50 ข้อเสนอที่ให้พรรค การเมืองเสนอบัญชีรายชื่อผู้สมควรเป็นนายกฯไม่เกิน 5 คน เพื่อให้คนนอกเข้ามาแอบแฝงเป็นนายกฯตัวจริง ผิดหลักธรรมเนียมปฏิบัติที่เคยมี จุดประสงค์ของ กรธ.ต้องการอุ้มใครให้มาเป็นนายกฯ ขอให้ กรธ.ทบทวนด้วย ถ้ายังยืนยันจะให้นายกฯมาจากคนนอกอยู่ เชื่อว่าพรรคการเมืองทุกพรรค กลุ่มมวลชนต่างๆไม่เห็นด้วย ทำให้ร่างรัฐธรรมนูญไม่ผ่านประชามติ จะเกิดความเสียหายกับประเทศ เลือกตั้งก็จะเกิดช้า เศรษฐกิจกระทบ ทำให้ คสช.เสียหายหนักและ พล.อ.ประยุทธ์ จันทร์โอชา นายกรัฐมนตรีและหัวหน้า คสช. จะถูกมองว่าสืบทอดอำนาจไปเรื่อยๆ ขาดความ ชอบธรรม ถ้าประชามติไม่ผ่านแล้วไปให้ กรธ. แก้ไขใหม่ในรอบที่สาม คิดว่าประชาชนจะไม่ให้โอกาสแล้ว ถ้าประชามติไม่ผ่านให้นำรัฐธรรมนูญปี 50 มาใช้ทันที แล้วค่อยไปแก้ไขกันใหม่,เล็งเปิดร่าง รธน.ให้นานาชาติชม,ที่ทำเนียบรัฐบาล พล.อ.ธนะศักดิ์ ปฏิมาประกร รองนายกรัฐมนตรี ให้สัมภาษณ์ภายหลังนายอีโว ซีเบอร์ เอกอัครราชทูตสมาพันธรัฐสวิสประจำประเทศ ไทย เข้าพบในโอกาสเข้ารับหน้าที่ว่า ไทยและสวิสมีความสัมพันธ์ที่ดีมายาวนาน ช่วงการปฏิรูปและร่างรัฐธรรมนูญ สวิสได้ส่งผู้เชี่ยวชาญมาช่วยเหลือเต็มที่ในฐานะเพื่อนที่จะไม่มีการแทรกแซงใดๆ เมื่อร่างรัฐธรรมนูญแรกเสร็จแล้ว กระทรวงการต่างประเทศอาจมีการชี้แจงให้กับประเทศต่างๆได้รับทราบด้วย แต่ไม่ใช่ให้เขามาวิพากษ์วิจารณ์อะไร หากจะให้ข้อมูลจะเป็นในลักษณะการแลกเปลี่ยนซึ่งกันและกัน สวิสทราบสถานการณ์ในประเทศไทยเป็นอย่างดี มีการสื่อสารกันมาโดยตลอด และเขารู้สึกแปลกใจว่าสถานการณ์ประเทศเราเป็นเช่นนี้ แต่ยังบริหารประเทศให้เป็นไปโดยเรียบร้อย,สหรัฐฯย้ำรีบคืนสิทธิเสรีภาพ,ที่กระทรวงการต่างประเทศ นายแดเนียล รัสเซล ผู้ช่วย รมต.ต่างประเทศสหรัฐอเมริกา ด้านกิจการภูมิภาคเอเชียตะวันออกและแปซิฟิก เข้าเยี่ยมคารวะและหารือทวิภาคีความสัมพันธ์ไทย-สหรัฐฯ กับนายดอน ปรมัตถ์วินัย รมว.ต่างประเทศ ภายหลังการหารือ นายรัสเซลให้สัมภาษณ์ว่า การหารือมุ่งเน้นความร่วมมือส่งเสริมความสัมพันธ์แก้ไขปัญหาในทุกมิติ อาทิ เศรษฐกิจโลก อาชญากรรมข้ามชาติ การค้ามนุษย์ การโยกย้ายถิ่นฐานที่ไม่ปกติ รวมถึงเป้าหมายการประชุมสุดยอดผู้นำอาเซียน-สหรัฐฯ ที่จะมีขึ้นในต้นปีหน้า ว่าจะทำอะไรได้บ้างให้กับประเทศใน ภูมิภาค และประเทศที่กำลังพัฒนา ที่สำคัญอยากเห็นประเทศไทยประสบความสำเร็จในการปฏิรูปทุกๆ ด้าน เมื่อถามว่าสหรัฐฯ ห่วงเรื่องสิทธิการแสดงออกในประเทศไทยหรือไม่ นายรัสเซลตอบว่า มองว่าเป็น เรื่องสำคัญที่รัฐต้องให้ประชาชนมีสิทธิแสดงความคิดเห็นได้อย่างเต็มที่ ตามหลักสิทธิมนุษยชนสากล,ดอน แจงไม่ได้ถามถึงมาตรา 112,ด้านนายดอนกล่าวว่า สหรัฐฯไม่ได้สอบถามถึงมาตรา 112 กฎหมายดังกล่าวเป็นของไทย อีกทั้งมาตรา 112 เป็นกฎหมายที่ประเทศอื่นก็มี เช่นเดียวกับที่บางประเทศมีกฎหมายเฉพาะตัว เชื่อว่าสหรัฐฯรับทราบและคนไทย 67 ล้านคนก็ไม่มีปัญหากับกฎหมายนี้ที่มีขึ้นกว่าศตวรรษแล้ว มีเพียงคนบางกลุ่มเท่านั้นที่มีปัญหา,คุยสหรัฐฯยังเห็นความสำคัญไทย,พล.อ.ธนะศักดิ์ ปฏิมาประกร รองนายกรัฐมนตรี กล่าวว่า ถือเป็นการแสดงจุดยืนของสหรัฐฯเช่นที่ผ่านมา แม้จะแสดงจุดยืนเช่นนั้นแต่ทั้ง 2 ประเทศก็มีความร่วมมือกันด้านต่างๆ แม้บทบาทของแต่ละประเทศจะแตกต่างกัน ส่วนการแสดงความเป็นห่วงเรื่องการละเมิดสิทธิมนุษยชนในประเทศไทย สิ่งสำคัญคือต้องแสดงให้เห็นว่าประเทศไทยมีความเข้มแข็ง หลายประเทศต้องการเข้ามามีส่วนร่วม อย่างไรก็ตามการมาของนายรัสเซลครั้งนี้ ถือเป็นเรื่องดีที่มีการเปิดปฏิสัมพันธ์ระหว่างกัน ถ้าความสัมพันธ์ระหว่างประเทศไม่ดีนายรัสเซลคงไม่มา จึงถือว่าสหรัฐฯให้ความสำคัญกับไทย เป็นสัญญาณที่ดี,ปึ้ง ชี้ แดเนียล สะท้อน รบ.ปิดกั้น,นายสุรพงษ์ โตวิจักษณ์ชัยกุล อดีต รมว.ต่างประเทศ กล่าวว่า การที่นายแดเนียล รัสเซล ผู้ช่วย รมช.ต่างประเทศ และทูตสหรัฐฯประจำประเทศไทย แสดงความห่วงใยเกี่ยวกับเรื่องสิทธิและเสรีภาพในไทยนั้น สะท้อนให้เห็นว่า รัฐบาลไทยเลือกตระหนักการปิดกั้นสิทธิเสรีภาพ มีการใช้ทหารเข้าควบคุมตัว กักขัง ปิดกั้นการแสดงความคิดเห็นของนักศึกษา นักการเมือง และประชาชน ที่ออกมาเรียกร้องด้วยสันติวิธี รวมถึงการแก้ไขปัญหาค้ามนุษย์ ส่วนที่นายแดเนียลระบุสัมพันธ์ของไทยกับสหรัฐฯ จะกลับคืนสู่สภาวะปกติ ต่อเมื่อไทยมีรัฐบาลที่มาจากการเลือกตั้ง,บิ๊กตู่ หวังจีนเร่งสรุปลงทุนรถไฟ,อีกด้านเมื่อเวลา 13.00 น.ที่ทำเนียบรัฐบาล นายหวัง หย่ง มนตรีแห่งรัฐจีน เข้าเยี่ยมคารวะ พล.อ.ประยุทธ์ จันทร์โอชา นายกรัฐมนตรีและหัวหน้า คสช. โดย พล.ต.วีรชน สุคนธปฏิภาค รองโฆษกประจำสำนักนายกรัฐมนตรี กล่าวว่า มนตรีแห่งรัฐจีนเดินทางเยือนไทยเพื่อเข้าร่วมประชุมคณะกรรมการร่วมว่าด้วยการค้าการลงทุน และความร่วมมือทางเศรษฐกิจระหว่างไทย-จีน (JC) ครั้งที่ 4 ทั้งนี้นายกฯได้ฝากความระลึกถึงไปยังประธานาธิบดีสี จิ้น ผิง และนายกรัฐมนตรีหลี่ เค่อ เฉียง หวังว่าทางจีนจะช่วยส่งเสริมด้านการท่องเที่ยว และวัฒนธรรม การตั้งกลไกประสานแก้ไขปัญหาการค้า การลงทุนที่เป็นรูปธรรม เร่งรัดการดำเนินการตามบันทึกความเข้าใจว่าด้วยความร่วมมือสินค้าเกษตร รวมถึงความร่วมมือด้านรถไฟ ที่นายกฯหวังว่าจะสามารถหาข้อสรุปรวมกันในประเด็นที่ยังค้างคาอยู่โดยเร็ว และเชิญชวนจีนมาร่วมลงทุนพัฒนาพื้นที่เศรษฐกิจภาคใต้,ประวิตร บินถกจีบีซีไทย-ลาว,ที่ท่าอากาศยานทหาร 2 กองบิน 6 พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม พร้อม พล.อ.ปรีชา จันทร์โอชา ปลัดกระทรวงกลาโหม พล.อ.สมหมาย เกาฏีระ ผบ.สส. และผู้แทนเหล่าทัพ เดินทางเยือนสาธารณรัฐประชาธิปไตยประชาชนลาวอย่างเป็นทางการ และเข้าร่วมประชุมในฐานะประธานร่วมฝ่ายไทย คณะกรรมการร่วมมือรักษาความสงบเรียบร้อยตามแนวชายแดนทั่วไป ไทย-ลาว ครั้งที่ 22 (จีบีซี 22) ระหว่างวันที่ 17-18 ธ.ค. ที่กรุงเวียงจันทน์ โดย พล.อ.ประวิตรกล่าวว่า เป็นการหารือการรักษาความสงบเรียบร้อยตามแนวชายแดน ความร่วมมือการป้องกันยาเสพติด และเดินทางกลับวันที่ 18 ธ.ค. เพื่อต้อนรับสมเด็จ ฮุน เซน นายกรัฐมนตรีกัมพูชา เพื่อหารือการแก้ไขปัญหาความสงบเรียบร้อยตามแนวชายแดนเช่นกัน,ไม่หนักใจปม ปวีณ ส่งผลกระทบ,พล.อ.ประวิตรยังกล่าวถึงกรณีมีข่าวสหรัฐฯจะชะลอสั่งซื้อสินค้าทะเลจากไทย ว่า ยังไม่เห็น เราพยายามแก้ปัญหาประมงผิดกฎหมายและการค้ามนุษย์อย่างเต็มที่ ขณะนี้ยังไม่มีการสั่งห้ามนำเข้าสินค้าทะเลจากไทย เมื่อถามว่าหนักใจการให้สัมภาษณ์ของ พล.ต.ต.ปวีณ พงศ์สิรินทร์ อดีตรองผู้บัญชาการศูนย์ปฏิบัติการจังหวัดชายแดนใต้ (ศชต.) และหัวหน้าคณะทำงานคดีค้ามนุษย์โรฮีนจา จะส่งผลกระทบต่อภาพการแก้ไขปัญหาค้ามนุษย์หรือไม่ พล.อ.ประวิตรตอบว่า ไม่หนักใจ เพราะไม่ใช่เรื่องจริง ถ้าเรื่องจริงขอให้ พล.ต.ต.ปวีณ กลับมาบอกว่าใครข่มขู่ ไม่มีใครทำอะไรได้ ตนเอาเกียรติยศและตำแหน่งคุ้มครอง,ปัด คสช.ซุ่มโป่งตั้งพรรคต่อท่อ,พล.อ.ประวิตรกล่าวถึงกระแสข่าว คสช.จะตั้งพรรคการเมือง ว่า มีแต่ข่าว ไม่เอาด้วย ไม่ใช่ตนแน่ และคิดว่า พล.อ.ประยุทธ์ จันทร์โอชา นายกฯและหัวหน้า คสช. รวมถึงสมาชิก คสช.ทุกคนไม่มีใครเอา ที่ผ่านมายังไม่มีใครพูดถึงหรือชักชวน เพราะเขารู้อยู่แล้ว ขอทำงานเพื่อประเทศชาติ แค่นี้ก็เหนื่อยจะแย่อยู่แล้ว ไม่ได้ต้องการอำนาจ ใครอยากตั้งเชิญเลย ยืนยันในสมองไม่คิดตั้งพรรค แค่ตอนนี้โดนซัด โดนเขียนข่าวมโนทุกวัน เมื่อถามว่าพรรคประชาธิปัตย์เรียกร้อง คสช.อนุญาตให้พรรคการเมืองประชุมพรรคได้ พล.อ.ประวิตรตอบว่า เดี๋ยวจะปล่อย จวนแล้ว แต่ทุกพรรคก็ต้องเหมือนกัน ทั้งหมดขึ้นอยู่กับนายกฯตัดสินใจ แต่ตอนนี้ยังไม่อนุญาตทั้งนั้น,ปู ขอไปนอกอยู่ที่ศาลพิจารณา,พล.อ.ประวิตรยังกล่าวถึงกรณีศาลฎีกาแผนกคดีอาญาของผู้ดำรงตำแหน่งทางการเมือง ไม่อนุญาตให้ น.ส.ยิ่งลักษณ์ ชินวัตร อดีตนายกรัฐมนตรี พา ด.ช.ศุภเสกข์ อมรฉัตร หรือน้องไปก์ บุตรชาย ไปเที่ยวพักผ่อนที่ประเทศญี่ปุ่น ระหว่างวันที่ 15-25 ธ.ค.ว่า เรื่องนี้ขึ้นอยู่กับศาลเป็นผู้พิจารณา หากศาลไม่อนุญาตก็คือไม่อนุญาต เพราะศาลต้องรับผิดชอบ เนื่องจากเป็นคดีที่อยู่ในศาล ดังนั้นต้องปล่อยให้ศาลดำเนินการ,ไปก์ บอกเสียดายอดเที่ยวญี่ปุ่น,ผู้สื่อข่าวรายงานว่า ช่วงเช้าวันเดียวกัน น.ส.ยิ่งลักษณ์ ชินวัตร ได้พาน้องไปก์ไปกินข้าวและซื้อขนมที่ร้านโอบองแปง ห้างเดอะวอล์ค เกษตรนวมินทร์ ขณะที่แหล่งข่าวใกล้ชิด น.ส.ยิ่งลักษณ์เปิดเผยว่า น้องไปก์บอกรู้สึกเสียดาย เรียนหนังสือมาหนัก ปิดเทอมก็อยากไปเที่ยวกับแม่บ้าง เมื่อไม่ได้ไปก็คงต้องอยู่เที่ยวเมืองไทย ซึ่งคงจะรอเที่ยวปีใหม่เลย,พท.ยัน ปู ไม่หนี 100 เปอร์เซ็นต์,นายวรชัย เหมะ อดีต ส.ส.พรรคเพื่อไทย กล่าวว่า ถือเป็นอำนาจศาลไม่ขอวิพากษ์วิจารณ์ ซึ่ง น.ส.ยิ่งลักษณ์ขออนุญาตพาลูกไปเรียนก็ต้องวางหลักทรัพย์ จึงไม่ได้คิดหนีไปไหน 100 เปอร์เซ็นต์ คดีจำนำข้าวศาลก็ยังไม่ได้ตัดสิน คดียังไม่สิ้นสุด น.ส.ยิ่งลักษณ์ยังเป็นผู้บริสุทธิ์ และยืนยันมาเสมอทำตามนโยบายที่ได้ให้สัญญาที่ให้ไว้ เป็นการดูแลประชาชน เหมือนกับการสร้างสาธารณูปโภคขั้นพื้นฐาน ส่วนตัวเห็นว่าการปรองดองเป็นเรื่องสำคัญ น.ส.ยิ่งลักษณ์ไม่ได้คิดเป็นศัตรูกับใคร หรือองค์กรใด รักประเทศไทย ยืนยันจะสู้และตายในเวทีประชาธิปไตย ไม่หนีไปไหนแน่ ดังนั้น รัฐบาลต้องคิด และ พล.อ.ประยุทธ์ จันทร์โอชา นายกฯ ซึ่งเป็นรัฏฐาธิปัตย์น่าตัดสินใจได้,เด็ก ปชป.แขวะระวังเลียนแบบพี่,นายวัชระ เพชรทอง อดีต ส.ส.พรรคประชาธิปัตย์ กล่าวว่า น.ส.ยิ่งลักษณ์รู้ดีว่าโครงการรับจำนำข้าวสร้างความหายนะให้ประเทศมหาศาล จึงวิตกเตรียมหาทางหนีไปต่างประเทศใช่หรือไม่ ต้องหาเหตุต่างๆมาอ้างต่อศาลเผื่อฟลุกจะได้ไปต่างประเทศอย่างเนียนๆ เหมือนนายทักษิณ ชินวัตร อดีตนายกรัฐมนตรี ที่ทำสำเร็จมาแล้ว หากจะใช้สูตรเดียวกันเพื่อหวังไปใช้ชีวิตสุขสบายในต่างแดน เชื่อว่าหากออกไปได้คงมีขบวนการตีปี๊บยื่นเรื่องขอลี้ภัย โดยอ้างเหตุทางการเมือง คสช.ก็จะตกที่นั่งลำบากอีก ที่ผ่านมา น.ส.ยิ่งลักษณ์คงเดินทางไปต่างประเทศจนเบื่อแล้วสมัยเป็นนายกฯ ไปครบทุกทวีปแล้ว คงไม่มีเหตุจำเป็นต้องไปอีก เว้นแต่มีนัยแอบแฝงใช่หรือไม่,วิชา เบรก รบ.จ่ายค่าโง่คลองด่าน,ที่อาคารศรีจุลทรัพย์ องค์กรต่อต้านคอร์รัปชัน (ประเทศไทย) จัดเสวนา คลองด่าน 2 หมื่นล้าน ทำไมต้องเสียค่าโง่ โดยนายวิชา มหาคุณ กรรมการ ป.ป.ช. กล่าวว่า อยากให้รัฐบาลชะลอการจ่ายเงินค่าโง่ จำนวนกว่า 9 พันล้านบาท ให้กับกิจการร่วมค้า NVPSKG ไว้ก่อน เพื่อรอความชัดเจนใน 3 ประเด็น คือ 1.รอคำพิพากษาศาลชั้นต้นที่ยังอยู่ระหว่างการพิจารณา ว่าเจ้าหน้าที่รัฐที่เกี่ยวข้องในคดีดังกล่าวกระทำผิดหรือไม่ 2.การพิจารณาความรับผิดทางละเมิดต่อเจ้าหน้าที่ที่ยังไม่มีความชัดเจน เรื่องอยู่ที่ศาลปกครอง 3.กรณีที่กรมควบคุมมลพิษฟ้องบริษัทเอกชนที่หลอกนำที่ดินสาธารณะมาขายให้ เพื่อนำมาใช้ในการดำเนินโครงการ ขณะนี้คดีอยู่ในชั้นศาลฎีกา ยังไม่มีความชัดเจนว่า ใครจะชนะคดี จึงควรรอให้ประเด็นเหล่านี้ชัดเจนและจบสิ้นก่อน การให้จ่ายเงินให้บริษัทเอกชนเป็นเพียงมติ ครม. ไม่ถือเป็นกฎหมาย สามารถเปลี่ยนแปลงได้,บี้ฟ้องแพ่งพวกทำผิดให้ร่วมจ่าย,ด้านนางนวลน้อย ตรีรัตน์ ผอ.สถาบันเอเชียศึกษา จุฬาลงกรณ์มหาวิทยาลัย กล่าวว่า รัฐควรรอการจ่ายค่าเสียหายให้เอกชนไว้ก่อน จนกว่าจะมีความชัดเจนในข้อกฎหมาย ที่กรมควบคุมมลพิษกำลังฟ้องเอกชนที่นำที่ดินมาหลอกขายให้รัฐ ขณะนี้คดีอยู่ในชั้นศาลฎีกา คงรออีกไม่นาน ถ้ารัฐบาลจ่ายค่าโง่ให้เอกชนไปแล้ว ต่อมาศาลฎีกาตัดสินให้ฝ่ายรัฐชนะคดี จะไปทวงเงินคืนกลับมาอย่างไร โครงการนี้เดินหน้าต่อก็เจ๊ง ถอยหลังก็เจ๊ง ต้องพิจารณาให้ดี ควรให้ผู้กระทำผิดร่วมจ่ายค่าเสียหายทางสังคม ในฐานะที่ก่อให้เกิดความเสียหายขึ้น เพื่อเรียกค่าเสียหายทางแพ่ง เพราะโทษทางอาญา มักไม่ค่อยเกรงกลัวกัน เนื่องจากมักได้รับการลดหย่อนโทษในชั้นศาล,ส่วน น.ส.ดาวัลย์ จันทร์หัสดี ตัวแทนชาวบ้านผู้ปกป้องคลองด่าน กล่าวว่า ถ้ารัฐบาลยืนยันจะจ่ายค่าโง่ให้เอกชนเช่นเดิม แต่ต่อมาศาลฎีกาตัดสินให้กรมควบคุมมลพิษเป็นฝ่ายชนะคดี รัฐบาลชุดนี้จะต้องรับผิดชอบต่อเงินค่าโง่ที่จ่ายให้เอกชนไป และต้องไปนำเงินคืนมา ถ้าเราไปยอมจ่ายคนที่ทุจริตก็จะไม่ได้บทเรียนที่ทำ,วิษณุ ตัดบทขยายสอบจำนำข้าว,ที่ทำเนียบรัฐบาล นายวิษณุ เครืองาม รองนายกรัฐมนตรี กล่าวถึงความคืบหน้าการฟ้องร้องคดีระหว่างรัฐบาลกับภาคเอกชนทั้งที่เป็นโจทก์และจำเลย 12 คดี ว่า หน่วยงานที่เกี่ยวข้องกำลังดำเนินการอยู่ บางส่วนอยู่ในชั้นอัยการ ศาล และอนุญาโตตุลาการ เช่น คดีรับจำนำข้าวคณะกรรมการตรวจสอบข้อเท็จจริงความรับผิดทางละเมิดจากโครงการรับจำนำข้าว ที่มีนายจิรชัย มูลทองโร่ย รองปลัดสำนักนายกรัฐมนตรี เป็นประธาน ขยายเวลาไปถึงวันที่ 31 ธ.ค. ส่วนจะขยายเวลาเพิ่มเติมหรือไม่ อยู่ที่ประธานฯ เวลาที่ขยายไปถือว่าครอบคลุมพยานทั้งหมด และยังมองไม่เห็นความจำเป็นที่จะขอขยายเวลาอีก ยืนยันว่าคดีจำนำข้าวไม่ใช่เรื่องการเมือง,เมิน วิชา ขอให้ชะลอจ่ายคลองด่าน,นายวิษณุยังกล่าวถึงกรณีนายวิชา มหาคุณ เสนอให้รัฐชะลอการจ่ายเงินค่าโง่คลองด่านไปก่อน ว่า เข้าใจว่าจ่ายเงินงวดแรกไปแล้ว แต่ไม่ทราบว่าจะชะลอไปทำไม เพราะแม้จะมีคดีความอยู่ในชั้นศาลอื่น ก็เป็นคนละส่วนกับที่ศาลปกครองสูงสุดตัดสินให้รัฐชำระค่าเสียหายภายใน 90 วัน เนื่องจากตรงนี้เป็นส่วนที่รัฐเป็นหนี้เขา แต่ส่วนความรับผิดทางอาญาในข้อหาฉ้อโกงนั้นเป็นคนละส่วนกัน เงินจะจ่ายหรือไม่จ่ายก็เรื่องหนึ่ง จะติดคุกฐานฉ้อโกงหรือไม่ก็เป็นอีกเรื่องหนึ่ง ไม่ใช่ว่ามีการติดคุกฐานฉ้อโกงแล้วจะมายกเลิกทางนี้ได้ หากจะชะลอก็สามารถทำได้ แต่ต้องไปดู เพราะก่อนหน้านี้มีการตกลงกันระหว่างรัฐกับเอกชนในการจ่าย 3 งวดในเวลาที่กำหนด โดยจะไม่คิดดอกเบี้ย หากจะชะลอต้องตกลงกันใหม่ว่าดอกเบี้ยจะเป็นอย่างไร,ฟุ้งผลงานปั่นรายได้ 2.2 ล้านล้าน,อีกเรื่อง พล.อ.ธนะศักดิ์ ปฏิมาประกร รองนายกรัฐมนตรี ให้สัมภาษณ์ถึงการแถลงผลงานของรัฐบาลระหว่างวันที่ 23-25 ธ.ค.ว่า เตรียมแถลงผลงานด้านการท่องเที่ยวและวัฒนธรรมที่ตนรับผิดชอบอยู่ การท่องเที่ยวปีที่ผ่านมาใช้งบประมาณบริหารจัดการ 1.1 หมื่นล้านบาท แต่สามารถทำเงินให้ประเทศได้ถึง 2.2 ล้านล้านบาท ปีต่อไปจะใช้งบประมาณสำหรับการท่องเที่ยว 1.2 หมื่นล้านบาท และตั้งเป้าจะทำเงินให้ได้ 2.5 ล้านล้านบาท แต่ต้องอาศัยความร่วมมือจากทุกฝ่าย เรามีนโยบายที่จะพัฒนาให้นักท่องเที่ยวเชิงคุณภาพเข้ามาท่องเที่ยวให้มากขึ้น ส่วนเรื่องวัฒนธรรมนั้น ผลงานในปีที่ผ่านมาได้นำวัฒนธรรมของไทยไปแสดงในที่ต่างๆ จนเป็นที่ยอมรับ เช่น การนำโขนไปแสดงในการประชุมสหประชาชาติ และถือเป็นส่วนหนึ่งที่ทำให้เราได้รับคัดเลือกเป็นประธานกลุ่มจี 77,ฝากขังต่อ วีรชัย ขอนแก่นโมเดล,เมื่อเวลา 09.55 น.ที่ศาลทหารกรุงเทพ พนักงานสอบสวนได้ควบคุมตัวนายวีรชัย ชาบุญมี อายุ 33 ปี ผู้ต้องหาที่ถูกออกหมายจับในคดีความผิดในข้อหาหมิ่นสถาบันเบื้องสูงตามประมวลกฎหมายอาญา มาตรา 112 และความผิด พ.ร.บ.ว่าด้วยการกระทำความผิดเกี่ยวกับคอมพิวเตอร์ และจากการสอบสวนพบเชื่อมโยงเครือข่ายขอนแก่นโมเดล โดยนำตัวมาจากเรือนจำชั่วคราวแขวงถนนนครไชยศรี ภายในกองพันทหารราบมณฑลทหารบกที่ 11 (พัน.ร.มทบ.11) เพื่อขออำนาจศาลทหารฯ ฝากขังผัดที่ 2 เป็นเวลา 12 วัน หลังจากครบกำหนดฝากขังผัดแรก ตั้งแต่วันที่ 6-17 ธ.ค.ที่ผ่านมา ต่อมาศาลทหารฯได้พิจารณาตามคำร้อง อนุญาตให้ฝากขังนายวีรชัยตามขอ จากนั้น เจ้าหน้าที่ควบคุมตัวกลับไปยังเรือนจำชั่วคราวแขวงถนนนครไชยศรี
สปท.เล่นบทโหด เสนอล้างบางนายทุนอีแอบ พรรคการเมือง ชงบทลงโทษหนักทั้งจำคุก 10 ปี-ปรับขั้นต่ำ 50 ล้าน กรธ.ฝันหรูหวังได้นายกฯ-รมต.ชนิดไร้รอยขีดข่วน โบ้ยส่งไม่รู้ไม่ชี้นายกฯคนนอก
ข่าวหน้า1,มีชัย ฤชุพันธุ์,ร่างรัฐธรรมนูญ,คณิน บุญสุวรรณ,เธียรชัย ณ นคร,วันชัย สอนศิริ,อำนาจรัฐ,สมพงษ์ สระกวี,ข่าว,ไทยรัฐฉบับพิมพ์